b'\n_START_ARTICLE_\nDepartements-Tidende\n_START_PARAGRAPH_\nDepartements-Tidende var et norsk tidsskrift som ble utgitt av ansatte i de norske departementene og publiserte nyheter fra statsadministrasjonen. Det ble utgitt fra 1829 til 1921._NEWLINE_Det var byr\xc3\xa5sjef i Finansdepartementet Ole Edvard Buck og fullmektigene Karelius August Arntzen og Erik R\xc3\xb8ring M\xc3\xb8inichen i Justisdepartementet som i 1828 innb\xc3\xb8d til \xc3\xa5 abonnere p\xc3\xa5 Departements-Tidende. Form\xc3\xa5let var \xc2\xabat de Grunds\xc3\xa6tninger, der i den offentlige Forvaltning ere de herskende, at alle v\xc3\xa6sentlige og indgribende Foranstaltninger i det St\xc3\xb8rre som i det Mindre, saavidt Omst\xc3\xa6ndighederne tillade det, komme til offentlig Kundskab\xc2\xbb. Gjennom 1800-tallet hadde tidsskriftet alltid tre redakt\xc3\xb8rer, mens det p\xc3\xa5 1900-tallet var to. I begynnelsen dekket redakt\xc3\xb8rene selv kostnadene ved utgivelsen, f\xc3\xb8r Justisdepartementet i 1843 overtok utgiftene til trykning og ga redakt\xc3\xb8rene et lite honorar._NEWLINE_Departements-Tidende begynte \xc3\xa5 utkomme i 1829 og inneholdt nyheter fra departementene, innstillinger, kongelige resolusjoner, utlysninger av embeter, samt viktige dommer i H\xc3\xb8yesterett. Det siste heftet utkom 1. juli 1921. Opplaget var da nede i 160 eksemplarer. Innholdet som hadde v\xc3\xa6rt i Departements-Tidende ble senere trykket andre steder, men var n\xc3\xa5 vanskeligere tilgjengelig fordi det var spredt.'